《送长寿黄主簿》
宋代·卫博

黄郎千人黄，凛凛霜松姿。
邺侯三万卷，载复无遗辞。
十年居太三，辛勤厌朝虀。
词场事雄俊，傲睨深丛罴。
再拜天子前，袍笏光陆离。
朅来皖水滨，乐哉同襟期。
顾我蓬之心，友娅惭非宜。
朝来摆征衫，怅望当分携。
君家闽海陬，去作楚郢归。
大哉天宇间，会合固有时。
丈夫志八表，曲士守一涯。
锦衣行未暮，鸾桂先高枝。
清润照冰玉，唱和共埙篪。
行行得所诣，何必事町畦。
寒江清无波，爱影摇窗扉。
衮衮江上山，万象供品题。
还登古石城，往和白雪诗。
傥因西飞鸿，寄我长相思。

作者简介：济南历城人。善属文，尝参戎幕。孝宗乾道中为枢密院编修官，旋致仕。有《定庵类稿》。